google/wiki40b huggingface dataset:
Levenšteina attālums

Levenšteina attāluma atrašana

Levenšteina attāluma atrašanai tiek izveidota matrica, kas algoritma darbības laikā pamazām tiek aizpildīta — no kreisās puses uz labo, no augšas uz leju —, līdz apakšējā labajā stūrī tiek iegūts meklētais attālums.
Sākums. Kā redzams pirmajā attēlā, sākotnēji matricas pirmā augšējā un pirmā kreisā rindiņa tiek aizpildītas ar pēc kārtas ņemtiem veseliem skaitļiem, sākot ar nulli.
Matricas aizpildīšana. Tukšā šūnā ierakstāmo vērtību nosaka pēc trim skaitļiem, kas atrodas blakusesošajās šūnās pa kreisi, uz augšu un pa diagonāli pa kreisi un uz augšu, kā arī diviem simboliem tukšajai šūnai atbilstošajās virkņu šūnās.
Šūnas, kas atrodas pa kreisi un uz augšu, tukšajai šūnai vienmēr dod vērtību, kas ir par 1 lielāka nekā vērtība šajās pašās šūnās. Šūna, kas atrodas pa diagonāli, tukšajai šūnai dod vērtību, kas vai nu ir tāda pati kā pašā šūnā — ja minētie divi virkņu simboli sakrīt —, vai arī ir par 1 lielāka — ja minētie divi virkņu simboli nesakrīt.
Otrā attēlā redzamajā piemērā šūnas pa kreisi un uz augšu no (sākotnēji) tukšās šūnas dod vērtību 1+1 = 2, šūna pa diagonāli dod vērtību 0+1 = 1.
Tukšajā šūnā ierakstāmo vērtību izvēlas, ņemot mazāko no šīm trim iespējamajām. Tātad minētajā piemērā tā ir 1.
Šādā veidā pamazām aizpilda visu matricu. Aizpildīt var gan horizontāli, gan vertikāli, gan haotiski — nav nozīmes, kura šūna tiek aizpildīta nākamā, ja vien jau ir zināmas aizpildāmās šūnas triju blakusšūnu (pa kreisi, uz augšu un pa diagonāli) vērtības. Šī aizpildīšanas brīvība cita starpā rada iespēju arī izveidot datorprogrammas, kas realizē algoritma paralēlu izpildi, tādējādi paātrinot izpildes laiku (ja ir nepieciešamā aparatūra).
Izlīdzinājuma atrašana
Galu galā iegūtais rediģēšanas attālums ir redzams matricas apakšējā labajā stūrī (piemērā zīmējumā — 4), kas gan nenorāda pašu veidu, kādā tad virknes ir iespējams pārveidot vienu otrā ar atrasto minimālo darbību skaitu.
Lai atrastu pārveidošanas ceļu, no apakšējā labā stūra ir pamazām jākāpjas atpakaļ, izvēloties tās blakusšūnas, kuras bija devušas tukšajā šūnā ierakstīto vērtību. Zīmējumos tas, no kuras blakusšūnas (blakusšūnām) katra tukšā šūna bija saņēmusi savu vērtību, parāda mazās bultiņas.
Kāpšanās atpakaļ pa kreisi vai uz augšu nozīmē simbola iespraušanu vai izmešanu; kāpšanās pa diagonāli norāda uz simbola aizvietošanu vai simbolu sakrišanu.
Konkrētajā piemērā dotās virknes ir iespējamas izlīdzināt trijos dažādos veidos:
Ģenētiski pārveidots organisms

Ģenētiski pārveidots organisms (ĢPO), arī ģenētiski modificēts organisms (ĢMO), ir jebkurš organisms, kura gēni ir mainīti, izmantojot gēnu inženierijas tehnoloģijas. ĢPO izmanto medikamentu ražošanā, kā arī ģenētiski modificētas pārtikas iegūšanā. Tie tiek plaši izmantoti arī zinātniskajos pētījumos.
Pirmie ģenētiski pārveidotie organismi bija peles. Tas tika paveikts 1974. gadā. Pirmie ģenētiski pārveidotie augi tika iegūti 1983. gadā. 2014. gadā aptuveni 181,5 miljonos ha lauksaimniecības zemēs visā pasaulē audzēja ģenētiski pārveidotus augus. Visvairāk audzē ģenētiski pārveidotu soju. Nākamie izplatītākie ģenētiski pārveidotie kultūraugi ir kukurūza, kokvilna un rapsis. Pārtikas produktu tirdzniecība, kas iegūti no ģenētiski pārveidotiem dzīvniekiem, tika uzsākta 2013. gadā. Līdz tam tos izmantoja galvenokārt dažādos zinātniskos pētījumos.
Eiropas Savienībā ir atļauts audzēt tikai ģenētiski pārveidotu kukurūzu MON810. Pēc platības, kurā tiek audzēta šī kukurūza, pārliecinoša līdere ir Spānija. Līdz 2012. gadam bija atļauts audzēt arī kartupeļus Amflora, bet sabiedrības pretestības dēļ tas tika pārtraukts.
Larisa

Vēsture

Leģenda vēsta, ka šeit ir dzimis Ahillejs, savukārt Hipokrats Larisā ir miris. Senās Grieķijas laikos Larisu kontrolēja aleiadu klans, kuru izveidoja Aleiads. Viņš sevi dēvēja par Hērakla pēcteci. 480. gadā p.m.ē. Larisa atbalstīja persiešus, bet Peloponesas kara laikā (no 431. līdz 404. gadam p.m.ē.) bija atēniešu pusē. No 344. līdz 196. gadam p.m.ē. Larisa bija Senās Maķedonijas kontrolē. Kad Larisa nonāca Senās Romas pakļautībā, Larisa kļuva par Tesālijas līgas galveno pilsētu.
Kopš 9. gadsimta Larisa ir bīskapa rezidences vieta. 985. gadā pilsētu iekaroja bulgāri, bet 1204. gadā, Ceturtā Krusta karu laikā, to pakļāva franki. 1346. gadā to iekaroja serbi, bet 1393. gadā — Osmaņu impērija, kuras sastāvā tā palika līdz 1881. gadam. Šajā gadā Tesālija tika iekļauta Grieķijas Karalistē. 1941. gadā Larisu spēcīgi nopostīja zemestrīce, kā arī vāciešu iebrukumi Otrā pasaules kara ietvaros.
Keiptaunas dzelzceļa stacija

Vilcienu tīkls

Stacija apkalpo Keiptauna—Johannesburga, Dienvidu līniju, Centrālo līniju un Ziemeļu līniju, kā arī vienu vietējo līniju.

Pirmatnējā stacija

Staciju atklāja 1863. gadā, tā bija elementāra koka būve. Dzelzceļa tīkls tolaik bija tā pirmsākumos, un pirmā stacija bija maza un vienkārša.

Viktorijas laika stacija

1875. gadā Kāpu premjerministrs Džons Molteno uzsāka pamatīgas akmens būves celtniecību, kas kalpotu kā galvenā stacijā drīz lielajam dzelzceļu tīklam. Laukums tajai tika izvēlēts netālu no Aderlijas ielas gala (arī pašreizējā atrašanās vieta). Tajā atradās arī nesen izveidotā Kāpu kolonijas dzelzceļa pārvaldītāja uzņēmuma galvenā mītne. Bet tomēr nākamajos gados tika veiktas vairākas paplašināšanās.

Pašreizējā stacija

Gandrīz gadsimtu vēlāk, 1960. gados, Viktorijas laika staciju nojauca aparteīds, lai atbrīvotu vietu jaunai stacijai. Jaunā stacija ļāva valdībai segregēt rases.
Pašreizējā stacijas ēka tika pārbūvēta gatavojoties 2010. gada FIFA Pasaules kausam. Pārbūves  mērķis bija uzlabot izskatu, kā arī komfortu, uzlabot piekļuvi, informācijas pieejamību un drošību pirms 2010. gada FIFA Pasaules kausa.
Glioksāls

Iegūšana

Iegūst, oksidējot etilēnglikolu, etanolu vai acetaldehīdu ar slāpekļskābi. Veidojas arī, oksidējot acetilēnu vai pārziepojot tetrahloretānu.

Īpašības

Ļoti viegli polimerizējas. Parasti veido ciklisku acetālu, kas sastāv no trim glioksālhidrāta atlikumiem.
Kondensējas ar amonjaku un formaldehīdu, veidojot heterociklisku savienojumu - imidazolu.
Aloizs Kveinis

Biogrāfija

PSRS sporta meistars šahā (1981). FIDE starptautiskais meistars (1990) un starptautiskais lielmeistars (1992). Vairākas reizes izcīnījis Lietuvas šaha čempiona nosaukumu: 1983., 1986., 2001., 2008. un 2012. gadā.
Lietuvas izlases sastāvā 8 reizes piedalījies Pasaules šaha olimpiādēs (1992—1996, 2000—2008) un 5 reizes Eiropas komandu šaha čempionātos (1992, 2003—2007, 2015). Piedalījies 1986. gada Latvijas šaha čempionātā, kur izcīnījis 3. vietu, kā arī starptautiskajā turnīrā "Rīga—2004", kas vienlaicīgi bija 2004. gada Latvijas atklātais šaha čempionāts, kur ieņēmis 7. vietu. 2017. gada jūnijā Liepājā uzvarējis Baltijas zonālā turnīra trešajā posmā.
Beidzis Valsts Centrālo fiziskās kultūras institūtu Maskavā. Studiju laikā apprecējies ar Latvijas šahisti Vinetu Lāci (Kveinis).
Brāļu Antonišķu velosipēdu fabrika "Līva"

Darbība no 1899. gada līdz Pirmajam Pasaules karam

Liepājas saimnieciskā uzplaukuma laikā 1899. gadā atļauju dibināt velosipēdu fabriku saņēma brāļi Teodors un Heinrihs Antonišķi. Sākumā tika atvērta darbnīca un šujmašīnu un velosipēdu veikals. Sākumā darbnīcā izgatavoja ap 80 velosipēdu. Labās kvalitātes dēļ tie ātri atrada pircējus arī ārpus Liepājas. Jau 1904. gadā ražošanas apjoma palielināšanai brāļi Antonišķi pārveda visas iekārtas uz jauniegūtajām telpām Mēmeles ielā 19/21 (mūsdienās ražošanas ēka nav saglabājusies). 1912. gadā brāļu ceļi šķīrās. Teodors kļuva par vienīgo īpašnieku. 
Fabrika atradās Līvas laukuma tuvumā, tādēļ tās produkcija ieguva nosaukumu "Līva". Jau pašā sākumā uzņēmums nodarbojās ne tikai ar velosipēdu izgatavošanu, bet arī laboja rakstāmmašīnas un šujmašīnas, bet vēlākajos gados remontēja arī automobiļus un motociklus. Uzņēmumā strādāja 75 cilvēki. Daudzas velosipēdu komplektēšanai nepieciešamās detaļas ieveda no ārzemēm. Šī iemesla dēļ velosipēdu cena bija visai augsta, arī ražošanas apjoms – neliels, tas traucēja uzņēmuma izaugsmei līdz Rīgas fabriku līmenim. Līdz Pirmajam pasaules karam Antonišķu uzņēmumā izgatavoja pavisam ap 3000 velosipēdu.

Darbība 20. gadsimta 30. gados

Pēc Pirmā pasaules kara velosipēdu ražošana bija apgrūtināta, un vairākas reizes fabrikas vadībai nācās pārtraukt velosipēdu izlaidi un lemt par fabrikas slēgšanu, taču velosipēdu, automobiļu un motociklu remonta pasūtījumi izglāba uzņēmumu no bankrota. 20. gs. 30. gados, apstākļi un ražošana sāka attīstīties un velosipēdu marka "Līva" kļuva pazīstama visā Latvijā. Tas ražošanas apjoms gadā bija līdz 1000 velosipēdiem gadā. To raksturīgā iezīme bija augstā kvalitāte un iegūtās godalgas. Trīsdesmito gadu nogalē fabrika kļuva par vienu no lielākajiem velosipēdu detaļu un sagatavju piegādātājiem ne tikai amatnieku darbnīcām, bet arī citām velosipēdu fabrikām. Otrā pasaules kara priekšvakarā 1939. gada beigās „Līva” velosipēdu ražošanu pārtrauca, tās īpašnieki repatriējās uz Vāciju.
Miers

Miers ir termins, kuru attiecina uz laika periodu, kad nenotiek karš starp valstīm vai arī pašā valstī, piemēram, pilsoņu karš. Respektīvi karš ir pretējs termins mieram. Lai starp valstīm pastāvētu miers, tiek slēgti miera līgumi.
Termins "miers" var tikt attiecināts arī uz atsevišķu cilvēku. Mierīgs cilvēks neizrāda agresiju. Parasti mierīgi cilvēki dzīvo harmonijā ar sevi un apkārtējo vidi.
Tiek uzskatīts, ka kopš 1945. gada ir bijušas tikai 26 dienas, kad visā pasaulē vienlaicīgi ir valdījis miers un nav bijusi karadarbība.
Industriālais roks

Mūzikas raksturojums

Industriālā roka izpildītāji savā mūzikā iekļauj skaņu no tradicionālajiem roka mūzikas instrumentiem: elektriskajām ģitārām, basģitārām un bungām, tos apvienojot ar dažādiem aizguvumiem no industriālās un elektroniskā mūzikas: balto troksni, sintezatoriem, sekvanceriem, sempleriem un bungu mašīnām. Ģitāru skaņa gandrīz vienmēr ir smagi distorsēta vai arī ar citiem skaņas efektiem pārveidota. Lai arī industriālajā rokā bieži tiek izmantotas īstas basģitāras un bungas, tomēr dažkārt tās tiek aizstātas ar elektroniskajiem mūzikas instrumentiem vai datoru.
Viena no industriālā roka raksturīgākajām pazīmēm ir specifisks rūpniecisks, mehānisks skanējums, kas izveidojās jau 1980. gados no dažādu industriālā roka priekšteču, piemēram, SPK, Einstürzende Neubauten, Die Krupps un Test Dept, mūzikas, kas kā sitaminstrumentus izmantoja stieņus, plāksnes, caurules un citus metāla izstrādājumus.
Albano Karrisi

Biogrāfija

Albano piedzima Dienviditālijā, kur viņš dzīvo joprojām.
Viņa māte nosauca Albano tieši šādā vārdā, jo viņa tēvs cīnījās Albānijā Itālijas armijā 2. Pasaules karā.
Viņš debitēja 1966. gadā Itālijas konkursā "Festival delle Rose", ar piedalīšanos konkursā viņš debitēja ar TV ekrānos. Viņš uzvarēja Itālijas dziesmu konkursā "Disco per l'Estate" ar dziesmu "Pensando a te" 1968. gadā. Pēc šīs uzvaras viņš ierakstīja tādus hitus kā "La siepe" un "Nel sole".
Drīz pēc uzvaras viņš sāka muzikālu sadarbību ar Romīnu Paueru (amerikāņu aktiera Tairona Pauera meita), ar kuru apprecējās 1970. gadā. Pēc viņu laulības, viņi ierakstīja dziesmu "Storia di due innamorati". Viņu abu duets Albano & Romina Pauera pastāvēja gandrīz 30 gadus; viņu darbi bija sevišķi populāri Itālijā un Vācijā.
Viņi izdeva albumu Dialogo 1975. gadā un piedalījās 1976. gada Eirovīzijā ar dziesmu "We'll Live It All Again". Viņi dziedāja dziesmu "Sharazan" 1981. gadā un vēlāk viņi piedalījās Sanremo mūzikas festivālā ar dziesmu "Felicità". Viņi uzvarēja 1984. gadā ar dziesmu "Ci sarà" un vēlreiz piedalījās Eirovīzijas dziesmu konkursā 1985. gadā Gēteborgā ar "Magic Oh Magic". Šī dziesma ieguva 7. vietu. Vēl viena no slavenākajām dziesmām ir "Cara Terra mia", kura veiksmīgi startēja Sanremo mūzikas festivālā. Albums Oggi sposi iznāca 1991. gadā.
Albano atsāka savu solokarjeru 1996. gadā ar albumu È la mia vita, kas sekoja pēc albuma Verso il sole 1997. gadā un Ancora in volo 1999. gadā (šajā gadā izjuka gan duets, gan laulības dzīve ar Rominu). 2000. gadā, Albano atgriezās uz Eirovīzijā, iedziedot bekvokālu Šveices dziesmai "La Vita Cose", kura tika izpildīta itāļu valodā. Dziesmu izpilda Džeins Bogarts. Dziesma ierindojās 20.vietā Stokholmā.
2005. gadā viņš startēja Itālijas konkursā "L'isola dei Famosi" (Itālijas versijā šovam "Celebrity Survivor") ar savu meitu Romīnu Karrisi. Albano atkal startēja Sanremo mūzikas festivālā ar dziesmu "Nel Perdono", viņš ieguva 2.vietu.
Albano vēl joprojām ceļo visur pasaulē. Viņš ir biežs viesis Itālijas televīzijā. Līdz šim viņa ieraksti ir pārdoti vairāk nekā 165 miljonos kopiju.
Albano izauga klausīdamies un arī aizraujoties ar operas mūziku. Viņš ir izdevis vairākus operas albumus. Viņa vislabāk zināmais soloalbums bija 1997. gadā izdotais albums Concerto Classico.
Kiravska

Vēsture

Rakstos no 16. gadsimta kā Lietuvas lielkņazistes ciems. Iekļauta Krievijas impērijā pēc Polijas pirmās dalīšanas 1772. gadā. 1935. gadā izveidojot rajonu, rajona centru Starcus nosauca par godu padomju darbiniekam Sergejam Kirovam. Pilsēta no 2001. gada.
Aleksandrs II Romanovs

Biogrāfija

Dzimis 1818. gada 17. aprīlī (6. jūlijā pēc jaunā stila) Maskavā Krievijas impērijas ķeizara Nikolaja I un viņa sievas Prūsijas princeses Šarlotes (pēc pāriešanas pareizticībā - Aleksandras Fjodorovnas) ģimenē. 
Kā troņmantnieku tēvs viņu iesaistīja valsts pārvaldē uzreiz pēc pilngadības sasniegšanas: 1834. gadā viņš sāka strādāt Senātā, 1835. gadā kļuva par Svētās Sinodes locekli, no 1841. gada bija Valsts padomes loceklis, no 1842. gada Ministru komitejas loceklis.
1837. gadā viņš apceļoja 29 Krievijas impērijas Eiropas daļas, Aizkaukāza un Rietumsibīrijas guberņas. 1838.-1839. gados apceļoja Eiropas valstis.
Pēc Nikolaja I nāves 1855. gada 2. marts viņš kļuva par Krievijas impērijas ķeizaru Aleksandru II. 1856. gadā viņš izsludināja amnestiju dekabristiem un Polijas-Lietuvas Novembra sacelšanās dalībniekiem. Uz 3 gadiem pārtrauca rekrutēšanu armijā.
Pirmais ārpolitiskais akts bija 1856. gada Parīzes miera līguma parakstīšana, kas izbeidza Krimas karu.
1861. gadā izsludināja likumu par dzimtbūšanas likvidēšanu pēc Baltijas guberņu dzimtbūšanas atcelšanas reformu parauga. Uzsāka plašas tieslietu, izglītības sistēmas, pilsētu, zemes un armijas (piemēram, atcēla miesassodus) reformas. Ierobežoja cenzūru.
1863.-1864. gados apspieda Polijas-Lietuvas Janvāra sacelšanos.
Turpināja impērijas ekspansiju uz dienvidaustrumiem, pabeidza Kaukāza iekarošanu (Kaukāza karš). 1865.-1881. gadā pievienoja impērijai lielu daļu Vidusāzijas (Krievijas Turkestāna).
1867. gadā pārdeva Aļasku ASV. 
1877.-1878. gadā vadīja Krievu—turku karu ar Osmaņu impēriju.
Miris teroristu sarīkotā atentātā 1881. gada 1. martā (13. martā pēc jaunā stila) Sanktpēterburgā.
Rel-tag

rel-tag ir elementārs mikroformāts, kas ļauj piesaistīt birkas tīmekļa lappusei. Ievietojot tīmekļa lappusē saiti ar rel="tag" atribūtu, tiek norādīts, ka mērķa lappuse ir šīs lappuses birkas lappuse.
Daudzas tīmekļa žurnālu sistēmas ir ieviesušas šo standartu savā programmatūrā, kas ļauj lietotājam vienkārši atzīmēt rakstam piesaistāmās birkas, pašam nerakstot atbilstošo HTML kodu. No Latvijas tīmekļa žurnālu servisiem, kas atbalsta rel-tag mikroformātu, var minēt Blogiem.lv un Sviesta Cibu.
Izmantot rel-tag mikroformātu pierakstīto informāciju par birkām prot Technorati un citi tīmekļa žurnālu meklētāji.

Piemērs

Piemēram, ja vēlaties tīmekļa lappusei piesaistīt birku "vikipēdija", varat lietot šādu kodu:

<a href="http://www.technorati.com/tag/vikipēdija" rel="tag">vikipēdija</a>
Jāatzīmē, ka nav svarīgi, uz kuru tīmekļa serveri norāda saite. To, kāda birka tiks piesaistīta rakstam, nosaka pēdējā URL komponente (šai gadījumā "vikipēdija").
Berberi

Berberi ir Ziemeļāfrikas rietumu iezemieši. Berberi ir izplatījušies un šodien dzīvo teritorijā no Atlantijas okeāna līdz Šivas oāzei Ēģiptē (kas atrodas apmēram 50 km uz austrumiem no Lībijas robežas). Pirmo reizi vārds berberi parādījās pēc Romas Impērijas sabrukšanas.
Vēsturiski šie ļaudis ir runājuši savā berberu valodā vai kādā no šīs valodas dialektiem, berberu valoda ir cēlusies no Afro-Āzijas (jeb Hamito-Semītu) lingvistiskas valodas koka. Šodien liela daļa berberu runā arābu valodā. Āfrikā kopumā dzīvo ap 30-40 miljoni berberu valodā runājošo iedzīvotāju, pārsvarā Marokā, Alžīrijā, Mali, Nigērijā un Lībijā, krietni mazāka berberu koncentrācija arī Ēģiptē.
Eiropā dzīvo ap 2,2 miljoni berberu imigrantu, lielākoties Nīderlandē, Beļģijā un Francijā.
Trebišova

Vēsture

Rakstos pirmoreiz minēta 1254. gadā. Tāpat kā vairums Slovākijas pilsētu, tā gadsimtiem atradusies Ungārijas sastāvā, tās ungāriskais nosaukums ir Tēketerebeša (ungāru: Tőketerebes). Pēc Pirmā pasaules kara iekļāvās Čehoslovākijā. No 1993. gada - Slovākijā.

Cilvēki

Pēc etniskās piederības vairums pilsētas iedzīvotāju ir slovāki (86,86 %), dzīvo arī čigāni (8,87 %). Pēc reliģiskās pārliecības - katoļi (52,6 %), grieķu katoļi (24,93 %), nereliģiozi (10,85 %).
Trebišova ir ungāru politiķa Ģulas Andrāši Jaunākā (Andrássy Gyula, 1860–1929), politiķa Mariāna Čalfas (Marián Čalfa, 1946) un futbolista Mareka Čeha (Marek Čech, 1983) dzimtā pilsēta.
Andrejs Pervišins

Spēlētāja karjera

Profesionāļa karjeru Pervišins uzsāka 2002.—03. gada sezonā, kad debitēja Krievijas Superlīgas kluba Jaroslavļas "Lokomotiv" sastāvā. Nākamo sezonu hokejists aizvadīja Krievijas Augstākās līgas vienībā Maskavas "Spartak", taču tad pievienojās Kazaņas "Ak Bars" sastāvam.
"Ak Bars" rindās Pervišins kļuva par 2006. gada Krievijas čempionu, kā arī 2008.—09. un 2009.—10. gada sezonā kopā ar komandu izcīnot Gagarina kausu.
2010. gada vasarā aizsargs pievienojās Omskas "Avangard" rindām, taču 2011.—12. gada sezonas vidū pārcēlās uz Sanktpēterburgas SKA, tajā aizvadot nākamo pusotru sezonu. 2013. gada vasarā Pervišins noslēdza līgumu ar Maskavas CSKA, taču pēc sezonas beigām pievienojās līgas jaunpienācējai Soču "Leopardi".
Žans Perēns

Biogrāfija

1894. gadā absolvējis Parīzes Augstāko normālskolu (École Normale Supérieure). 1897. gadā ieguvis PhD grādu. 1910. gadā kļuvis par profesoru Parīzes universitātē, šo amatu saglabājis līdz 1940. gadam, kad Otrajā pasaules karā Vācija okupēja Franciju.
1895. gadā Perēns pierādīja, ka katodstari ir negatīvi lādētu daļiņu plūsma. Vēl ir pierādījis Einšteina—Smoluhovska teorijas pareizību, kā arī pierādījis to, ka eksistē molekulas. To paveicis, izdarot Brauna kustības eksperimentālus pētījumus. 1926. gadā saņēmis Nobela prēmiju fizikā par vielas diskrētās struktūras pētīšanu.
Otrā pasaules kara laikā pārbēdzis uz ASV, kur arī miris 1942. gadā. Viņa mirstīgās atliekas pēc kara tika nosūtītas atpakaļ uz dzimteni.
24. novembris

24. novembris ir gada 328. diena pēc Gregora kalendāra (329. garajā gadā). Līdz gada beigām ir atlikušas 37 dienas.
Davids Ngogs

"PSG"

Savu profesionāļa karjeru Ngogs uzsāka Ligue 1 klubā Parīzes "Saint-Germain", kurā aizvadīja kopumā 18 līgas spēles un guva vienus vārtus. Tieši ar "PSG" viņš ieguva arī pirmo trofeju - Francijas līgas kausu 2008. gadā.

"Liverpool"

2008. gada 24. jūlijā Ngogs parakstīja četru gadu līgumu ar "Liverpool", par ko klubs samaksāja 1,5 miljonus sterliņu mārciņu. Komandas galvenais treneris Rafaels Benitess pēcāk slavēja kluba skautingu par lielisko atradumu. Ngoga pirmā spēle Liverpūles komandas sastāvā bija draudzības mačs ar spāņu klubu "Villarreal". Jau nākamajā cīņā ar Glāzgovas "Rangers" arī pirmie vārti.
Anglijas Premjerlīgā viņš debitēja spēlē pret "Aston Villa", nomainot Fernando Toresu. Pirmie vārti oficiālā mačā viņam pret "PSV Eindhoven" Čempionu līgas grupu turnīrā.
Engures ezers (dabas parks)

Parka pārvalde un apsaimniekošana

Kopš 2011. gada 1. februāra dabas parka pārvaldi īsteno Vides aizsardzības un reģionālās attīstības ministra pakļautībā esošas tiešās pārvaldes iestādes Dabas aizsardzības pārvaldes struktūrvienība Pierīgas reģionālā administrācija.
1998. gadā dibināts Engures ezera Dabas parka fonds. Tā ir sabiedriska organizācija, kuras mērķis ir apsaimniekot Engures ezera dabas parku. Fonds nodarbojas ar dažādu dabas aizsardzības un vides izglītības projektu realizāciju, veic praktisko dabas parka Engures ezers apsaimniekošanu un uzraudzību. Galvenie fonda uzdevumi ir biotopu kopšana un ūdensputniem nepieciešamo dzīves apstākļu nodrošināšana Engures ezerā.
Supravadītspēja

Vēsture

Nīderlandiešu fiziķis Heike Kamerlings Oness, 1911. gadā pētot metālu pretestības ļoti zemās temperatūrās, ievēroja, ka 4,2 K temperatūrā dzīvsudraba pretestība ļoti strauji samazinās līdz nullei. Viņš šo parādību nosauca par supravadītspēju. Vēlāk noskaidrojās, ka supravadītspēja ir raksturīga ne tikai dzīvsudrabam. Tagad ir zināmi 26 metāli, kuri zemās temperatūrās pāriet supravadošā stāvoklī. Maksimālā no zināmajām pārejas – kritiskajām temperatūrām ir niobijam (9,2K), minimālā – volframa (0,012 K).

Sakausējumi

Tagad ir pazīstami daudzi sakausējumi, kas noteiktā kritiskā temperatūrā „zaudē” pretestību un pāriet supravadošā stāvoklī. No sakausējumiem augstākā kritiskā temperatūra novērota germānija niobātam Nb3Ge. Šim savienojumam pārejas temperatūra ir 23,2 K. Notiekot pēkšņai pārejai supravadošā stāvoklī, vielas pretestība samazinās vismaz 1010 reizes. Tā kā nav metodes, pēc kuras varētu konstatēt tik mazas pretestības, tad var uzskatīt, ka supravadītāja pretestība ir vienāda ar nulli (strāva supravadošā kontūrā gadiem ilgi var plūst bez jebkādiem manāmiem zudumiem). Taču tas, ka supravadītājam temperatūrās, kuras zemākas par kritisko T<Tk, izzūd elektriskā pretestība, nav vienīgais vērā ņemamais apstāklis. Supravadītājiem ir īpatnējas magnētiskās īpašības. Būtiskākā ir tā, ka viela supravadošā stāvoklī daļēji vai pilnīgi „izstumj” no sevis magnētisko lauku. Bez tam vēl, ja supravadītājs atrodas ārējā magnētiskajā laukā, kritiskā temperatūra pazeminās. Ja magnētiskā lauka indukcija B sasniedz noteikto kritisko vērtību, supravadošais stāvoklis vispār nav iespējams. Divi apstākļi – zemās kritiskās temperatūras un tas, ka spēcīgs magnētiskais lauks (arī pašā supravadītājā plūstošās strāvas magnētiskais lauks) „sagrauj” supravadošo stāvokli, ierobežo supravadītāju tehniskos lietojumus. Taču, neskatoties uz to, supravadošos materiālus lieto pietiekami plaši.

Lietojums

Tos izmanto spēcīgu magnētisko lauku radīšanai, izgatavojot solenoīdus ar supravadošiem tinumiem. Šādi elektromagnēti nepatērē enerģijas avota enerģiju, izņemot enerģiju, kas nepieciešama zemo temperatūru uzturēšanai. No supravadošiem kabeļiem izveido elektroenerģijas pārvades līnijas, suprvadītājus lieto gultņos, izmantojot to īpašību „atstumt” magnētisko lauku, skaitļotāju atmiņas elementos, ļoti jutīgās mērierīces vāju magnētisko plūsmu mērīšanai un citās ierīcēs.
Tagad daudzas fizikas laboratorijas pēta iespēju iegūt materiālus, kuriem supravadošais stāvoklis būtu iespējams augstākās temperatūrās. Vēl nav noskaidrots, vai vispār var pastāvēt supravadošais stāvoklis, piemēram, istabas temperatūras.
Vecumnieku pagasts

Upes

Līčupe, Misa, Rūsiņupīte, Taļķe, Vārnupe, Vīksniņa, Zvirgzde, Aklais strauts.

Ūdenstilpes

Beibežu ūdenskrātuve, Lādzēnu dīķi, Aklais ezers, Staņķu ezers.

Vēsture

Mūsdienu Vecumnieku pagasta teritorijā vēsturiski atradās Drākenes muiža (Gut Drakken), Misas muiža (Gut Mißhof), Reschenhof muiža, Umpārtes muiža (Gut Wiexten, Umpārte), Vecmuiža (Neugut, Vecumnieki).
Līdz 1940. gadam pagasta nosaukums bija Vecmuižas pagasts. 1935. gadā tā platība bija 255,3 km². 1945. gadā pagastā izveidoja Vecumnieku, Birznieku, Umpārtes un Vīksniņas ciema padomes, bet pagastu 1949. gadā likvidēja. 1951. gadā Vecumnieku ciemam pievienoja Vīksniņas ciema kolhoza "Sarkanā zvaigzne" teritoriju, 1954. gadā - Birznieku un Umpārtes ciemus. 1977. gadā notika nelielu teritoriju apmaiņa ar Birzgales ciemu. 1990. gadā ciems tika reorganizēts par pagastu. 2009. gadā pagastu kā vienu no administratīvajām teritorijām iekļāva Vecumnieku novadā.

Apdzīvotās vietas

Bāliņi, Beibeži, Brūveri, Klīvi, Misa, Piebalgas, Umpārte, Vecumnieki, Zvirgzde.
Hanss Klīvers

Šaha kompozīcija

Hanss Klīvers iemācījās spēlēt šahu trīspadsmit gadu vecumā. Jau gadu vēlāk laikrakstā Hamburger Fremdenblatt viņš publicēja savu pirmo divvilci. Bieži viņš piedalījās starptautiskos šaha kompozīciju sastādīšanas konkursos un tajos uzvarēja septiņas reizes. Arī pats viņš organizēja dažus konkursus. Viņš publicēja apmēram 160 šaha kopozīcijas. 1987. gadā viņam piešķīra titulu "Goda meistars šaha kompozīcijā".